Paîs Catalans: in miârs a Alacant pe libertât di espression
Si calcole che a fossin passe vincj mil i manifestants che a àn sfilât pes stradis di Alacant / Alicante, par domandâ la libertât di espression menaçade dal bloc de emitente catalane TV3 e par memoreâ la ocupazion borboniche dal Paîs Valenzian dai 25 di Avrîl dal 1707. Intant de manifestazion si à ricuardât ancje altris doi episodis storics, ven a dî il bombardament franchist de citât tal 1938 che al veve causât plui di tresinte muarts e il sassinament di un zovin militant catalanist tal 1977. Ae iniziative a àn aderît diviersis associazions culturâls, organizazions sindacâls e sociâls, e i partîts catalaniscj e di çampe.
fur_Latn fur_Latn